Nærings- og Fiskeridepartementet

Viser til høringen «Forslag om endring i forskrift om regulering av eksport av fisk og fiskevarer og forskrift om samordnet innkreving på fiskeeksport», datert 6. oktober 2016. Norges sjømatråd (Sjømatrådet) er høringsinstans og ønsker å gi høringssvar.

**Innledningsvis**

Sjømatrådet vil innledningsvis berømme Nærings- og fiskeridepartementet for et meget godt og informativt høringsnotat.

Den norske sjømatnæringen er en næring hvor gamle tradisjoner, og nye innovasjoner, skaper verdens beste sjømat. Sjømatnæringen har gjennom historien spilt en sentral rolle for nasjonen Norge og vil bare bli enda viktigere i årene som kommer. Sjømatnæringen er en av Norges viktigste fremtidsnæringer.

Sjømatrådet er bevisst på at det de siste årene har skjedd store endringer i sjømatnæringen. Kompleksiteten i næringen og innenfor hver bransje er stor, og de ulike bransjenes behov for tjenester fra Sjømatrådet er i endring. Sjømatrådet må derfor endre seg i takt med bransjene for å skape verdi for næringen.

Sjømatrådets rolle er å løse de fellesoppgavene som et fellesorgan kan løse på en bedre og mer effektiv måte enn om hvert enkelt selskap skal gjøre dette alene. Fellesløsningene kan gjelde for hele næringen som helhet eller for hver enkelt bransje.

I Norge har vi store ambisjoner for Sjømatnæringen. Vi mener at arbeidet som Sjømatrådet gjør for å fremme etterspørsel, kunnskap og preferanse for Norsk sjømat og Norge som opphavsland, samt vårt arbeid for beredskap og markedsanalyse, er viktig for Norges posisjon som en av verdens største eksportører av sjømat.

I høringsnotatet skriver Nærings- og fiskeridepartementet at «Det legges opp til at de ulike sektorene fortsatt skal betale inn til fellesaktiviteter relatert til sin eksportverdi, jf. dagens praksis. Dette sikrer at bidraget til fellesaktiviteten speiler eksportomfanget til den enkelte bransje».

Dette prinsippet innebærer at alle bransjer skal bidra til fellesinvesteringene med basis i eksport*verdi*, ikke med basis i ekspor*tavgift*. Modellen fører til at en eventuell reduksjonen i innbetalt markedsavgift fra laks/ørret og pelagisk i sin helhet vil redusere bransjeinvesteringene for disse sektorene, gitt at nivået på fellesinvesteringene holdes fast.

Vi anser dette som en hensiktsmessig modell som kan skape forståelse og aksept for en differensiert avgift mellom bransjene. Sjømatrådet vil gjennomgå innholdet i fellesinvesteringer og bransjeinvesteringer, for å sikre at vi arbeider med effektive fellesinvesteringer som kommer en størst mulig del av næringen til gode.

**Oppbygging av kapital i Norges Sjømatråd**
Styret i Sjømatrådet har vedtatt at Sjømatrådet skal ha en egenkapital per bransje tilsvarende 5 måneders drift. Dette vurderes som en hensiktsmessig operasjonalisering av aksjelovens krav til forsvarlig egenkapital og likviditet.

Over de siste årene har egenkapitalen (ubenyttede markedsmidler) i Sjømatrådet, og da spesielt for bransjene laks/ørret, pelagisk og reker/skalldyr, økt til å bli høyere enn kravet om 5 måneders drift. Dette har vært i henhold til markedsgruppenes ønsker. Tabellen nedenfor viser estimert egenkapital totalt og for de ulike bransjene (tall i MNOK):



Basert på estimerte eksportverdier har vi utarbeidet følgende inntektsestimater for 2017 (samt prognose for 2016):



Ved å legge Nærings- og fiskeridepartementets alternativ II (0,4) til grunn for laks/ørret og pelagisk, det vil si estimerte inntekter på hhv 267 MNOK og 33 MNOK, vil kravet til 5 måneders egenkapital, uten bruk eller oppbygging av egenkapital, for disse to bransjene være hhv 111 MNOK og 14 MNOK.

Om en legger til grunn dagens nivå på fellesinvesteringer, vil dette medføre «normale» bransjeinvesteringer, dvs. uten bruk av egenkapital, på hhv 126 MNOK og 16 MNOK for de to bransjene.

Ved alternativ II (0,4), uten bruk eller oppbygging av egenkapital, estimeres egenkapitalen for laks/ørret og pelagisk å være hhv 226 MNOK og 47 MNOK over kravet til 5 måneders drift. Dersom disse midlene fordeles over en 3-års periode med eksempelvis 50% i 2017 og 33% og 17% i de påfølgende år, så viser modellen nedenfor mulige nivåer på bransjebudsjett for de to bransjene (alt annet likt og tall i MNOK):



*Sjømatrådet finner det fornuftig at man setter ned avgiften i 2017 for Laks/ørret og Pelagisk for å kunne nedjustere og bruke av oppbygd egenkapital (ubenyttet markedsmidler) for disse to sektorene.*

**Vurdering av nivået på markedsavgiften, samt innretninger for vurderingen**

*Sjømatrådet ønsker i høringssvaret å foreslå en totrinnsløsning for fastsettelse av markedsavgiften, der en i 2017 reduserer avgiften for laks/ørret og pelagisk og bruker av egenkapitalen til disse bransjene for å utjevne budsjettet. Vi foreslår samtidig at Nærings- og fiskeridepartementet utreder en endring i grunnlaget for markedsavgiften, hvor målet er å finne en modell som sikrer Sjømatrådet en forutsigbar, men samtidig dynamisk fremtidig finansiering med utgangspunkt i næringens behov og utvikling.*

Et eksempel på en fremtidig finansieringsmodell kan være å knytte markedsavgiften opp mot eksportvolum. En slik modell vil kunne gi Sjømatrådet større legitimitet da aktørene selv får hele gevinsten ved økt verdi av produktene, gitt at volumet ikke øker. Ved økte volumer vil Sjømatrådet få økte inntekter når det kreves større markedsinnsats.

Et annet eksempel kan være en korridorløsning med tydelige maks- og minimumsnivåer for Sjømatrådets inntekter, basert på objektive kriterier.

Arbeidet som Sjømatrådet gjør både i inn og utland krever en viss forutsigbarhet og langsiktighet. Samtidig trenger vi legitimitet gjennom at næringen opplever det arbeidet vi gjør som verdiskapende for felleskapet. Det ville være en fordel både for Sjømatrådet og næringen om en finner en nøkkel for Sjømatrådets inntekter som gir forutsigbarhet, men samtidig tar hensyn til endringer i næringen behov.

*En hyppigere vurdering av nivå på markedsavgiften, uten at det blir lagt konkrete og objektiver føringer for hvordan denne vurderingen skal gjennomføres, vil vanskeliggjøre Sjømatrådets arbeid.*

Vi er opptatt av at Sjømatrådet skal oppleves som relevant og vil, uavhengig av en eventuell endring i markedsavgiften, effektivisere virksomheten. I dette arbeidet vil bl.a. administrative kostnader og bemanning bli vurdert, sammen med andre tiltak som bidrar til å skape størst mulig verdi av de investeringene vi gjør på vegne av sjømatnæringen og Norge som sjømatnasjon.

Med vennlig hilsen
Norges sjømatråd AS

Renate Larsen

Adm.dir